**2-րդ կրթական հարթակ**

**6-րդ շաբաթ**

***Նախորդ դասի ստուգում/ծանոթություն։***

**Դասասկզբյան հարց ու պատասխան աշակերտների հետ**

**Դասը սկսել դպրոցի ուխտով։** *Աշակերտների հետ կարդալ ուխտի տեքստը, անհրաժեշտության դեպքում այն նորից մեկնաբանել։*

* **Գրականություն -** Կրկնել«Իմ հայրենիք» բանաստեղծությունը (էջ 51):

Աշակերտները պետք է կարողանան կարդալ դասանյութը և պատասխանել հետևյալ հարցերին

* Ինչի՞ մասին է բանաստեղծությունը:
* Փոքրիկը ինչո՞ւ է ուզում շուտ մեծանալ:
  + Հիմա դու ինչպե՞ս կարող ես օգտակար լինել հայրենիքիդ:
* **Ուղղագրություն** – Թելադրության միջոցով վերհիշել հետևյալ բառերի գրության ձևը՝ *հայրենիք, երկինք, թեև, արժանի, որդի*
* **Բառագիտություն** – Ստուգել հետևյալ բառերի բացատրությունները
  + *արժանի – մի բանի համար արժանիք ունեցող, հարմար*
  + *թեև- չնայած որ*
  + *որդի – տղա*
* **Քերականություն** – ***Մեծատառի*** կիրառման այլ կանոնները: Կարողանալ պատասխանել հետևյալ հարցերին․
* Ինչպե՞ս է գրվում նախադասության առաջին բառը:
* Ի՞նչ ենք դնում նախադասության վերջում:
* Ինչպե՞ս են գրվում մարդկանց անունները, ազգանունները, երկրների, քաղաքների և գյուղերի անունները:
  + Օրինակ, **Կ**արեն, **Վ**արդանյան, **Հ**այաստան, **Գ**որիս, **Խ**նձորեսկ և այլն:
* Կրկնել այբուբենի հետևյալ տառերը՝ - ***Րր, Ցց, Փփ, Քք, Եւև, Օօ, Ֆֆ***
* **Կրկնել** հետևյալ մրգերի անունները.

|  |  |
| --- | --- |
| խնձոր  տանձ  սալոր  խաղող  դեղձ | ծիրան  ելակ  նարինջ  բանան  ձմերուկ |

* **Մշակույթ** **– Սասունցի Դավթի կռիվը Մսրա Մելիքի դեմ:** Կարողանալ պատասխանել հետևյալ հարցերին․
* Քո պատկերացմամբ՝ ինչպիսի՞ն էր Դավիթը։
* Նկարագրի՛ր Մսրա Մելիքին:
* Մսրա Մելիքին սպանելուց հետո Դավիթը նրա զորքը չի կոտորում։ Ինչու՞։
* Քո կարծիքով ինչու՞ Դավիթը համաձայնեց, որ առաջինը Մելիքը խփի։

***Նոր դաս։***

* **Գրականություն -** «Գիրք» բանաստեղծությունը (էջ 10)
* **Բառագիտություն** – Թեմատիկ բառերի բացատրություններ
* **Ուղղագրություն** – *ողջ, աշխարհ, գիրկ, գիրք, ճանապարհ, թև բառերի* ուղղագրություն*,* բառաթելադրություն
* **Քերականություն – «Ո»** տառի կիրառման կանոնները
* **Բանավոր խոսքի զարգացում** – Տարվա ամիսների անվանումները
* **Մշակույթ** – Հայաստանում քրիստոնեության ընդունումը որպես պետական կրոն

**Գրականություն –** «Գիրքը», էջ 10

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

* Ի՞նչը պետք է դառնա քո լավ ընկերը և ուղեկիցը. ինչո՞ւ:
* Ո՞րն էր քո առաջին գիրքը. այն ի՞նչ սովորեցրեց քեզ:
* Բացատրել հետևյալ բառերի իմաստը․
  + *ողջ – ամբողջ, լրիվ*
  + *ուղեկից- ճանապարհի ընկեր*
  + *անթիվ – չափազանց շատ, անհաշվելի*
* Աշակերտները ուսուցչի օգնությամբ կարդում են բանաստեղծությունը:

**Ուղղագրություն** – Սովորել*ողջ, աշխարհ, գիրկ, գիրք, ճանապարհ, թև*  բառերի ուղղագրությունը

**Քերականություն – «Ո» տառի կիրառման կանոնները**

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար**.

* Բառի սկզբում «ո» տառը կարդացվում է «վօ»:
* Օրինակ՝ որդ, ոզնի, ոտք, ողջունել:
* Միայն «ով», «ովքեր» բառերում է, որ բառասկզբի «ո»-ն կարդացվում է «օ»:
* նել այբուբենի բոլոր տառերը***:***
* Կազմել 2-ական բառ վերը նշված կանոնին համապատասխան:
* **Բանավոր խոքի զարգացում – Սովորում ենք** տարվա ամիսների անվանումները. (Ուսուցիչը նախապես աշակերտներին հարցնում է, թե ինչ ամիսների անուններ գիտեն): Աշակերտները լրացնում են և արտագրում ամիսների անունները իրենց տետրերում.

|  |  |
| --- | --- |
| հունվար  փետրվար  մարտ  ապրիլ  մայիս  հունիս | հուլիս  օգոստոս  սեպտեմբեր  հոկտեմբեր  նոյեմբեր  դեկտեմբեր |

* **Հարց-իրավիճակ** աշակերտների միտքը զարգացնելու համար

Պատկերացրո՛ւ, որ հանդիպել ես մի մարդու, ով չգիտի, թե ինչ է գիրքը: Բացատրի՛ր նրան:

**Մշակույթ – Հայաստանում քրիստոնեության ընդունումը որպես պետական կրոն**

**Հայաստանը առաջին քրիստոնյա երկիրն է**: Հայերը քրիստոնեությունը ընդունել են որպես պետական կրոն՝ **301 թվականին**: Այդ ժամանակ Հայաստանում թագավոր էր **Տրդատ Երրորդը**: Նա շատ լավ էր կառավարում երկիրը և երկրում խաղաղություն էր տիրում:

**Գրիգորն** աշխատում էր բանակում և օգնում էր թագավորին: Նա քրիստոնյա էր, իսկ այդ ժամանակ Հայաստանում քրիստոնյաներին չէին ընդունում: Հայաստանը **հեթանոսական** երկիր էր, այսինքն մարդիկ շատ աստվածների էին հավատում ու երկրպագում (մեծարում):

Թագավորը հեթանոսական տոնի ժամանակ հրամայում է Գրիգորին աղոթել Անահիտ աստվածուհուն: Գրիգորը հրաժարվում է: Թագավորը շատ է բարկանում ու հրամայում է պատժել Գրիգորին: Գրիգորին գցում են խոր փոսի մեջ, որն այդ ժամանակ թագավորական բանտ էր: Թագավորը մտածում էր, որ Գրիգորը այդ փոսի մեջ սովից կմահանար: Սակայն, 13 տարի շարունակ մի կին թաքուն Գրիգորի համար թարմ հաց է բերում:

Տրդատ Երրորդը շատ դաժան պատժում էր բոլոր քրիստոնյաներին: Մի օր էլ թագավորը հիվանդանում է: Ոչ մի բժիշկ ու դեղ թագավորին օգնել չեն կարողանում: Թագավորի քույրը երազ է տեսնում: Երազում մի հրեշտակ նրան հայտնում է, որ միայն Գրիգորը կարող է բուժել թագավորին: Այդ երազը զարմացնում է բոլորին, քանի որ կարծում էին, թե Գրիգորը վաղուց մահացել էր փոսում:

Գրիգորն իր աղոթքներով կարողանում է բուժել թագավորին: Երբ Տրդատ Երրորդը լավանում է, որոշում է ընդունում Հայաստանը դարձնել քրիստոնյա երկիր: Նա օգնում է Գրիգորին մարդկանց սովորեցնելու Քրիստոսի ուսմունքների մասին:

Այսպիսով, Հայաստանը դառնում է առաջին քրիստոնյա երկիրը: Գրիգորին կոչեցին **Գրիգոր Լուսավորիչ**: Այն փոսը, որտեղ Տրդատ Երրորդը բանտարկել էր Գրիգորին, այժմ դարձել է սուրբ վայր: Այդ վայրում կառուցված եկեղեցին կոչվել է **Խոր Վիրապ**:

**Հարցեր և առաջադրանքներ**

* Ո՞ր թվականին քրիստոնեությունը Հայաստանում ընդունվեց որպես պետական կրոն։
* Ո՞վ էր երկրի թագավորը:
* Ո՞վ էր Գրիգորը:
* Ի՞նչ է նշանակում հեթանոսական:
* Ինչու՞ թագավորը պատժեց Գրիգորին:
* Ինչպե՞ս թագավորը պատժեց Գրիգորին:
* Ինչպե՞ս Գրիգորը կենդանի մնաց:
* Թագավորն ինչու՞ ազատեց Գրիգորին:
* Ի՞նչ պատահեց Գրիգորի ազատումից հետո:
* Ինչպե՞ս կոչեցին Գրիգորին:
* Ինչպե՞ս է կոչվում խոր փոսի վայրում կառուցված եկեղեցին:

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ գրականության և մշակույթի դասանյութերը և վերարտադրել սեփական խոսքերով, բնութագրել հերոսներին և պատասխանել դասավերջի հարցերին։
* Հասկանալ և հիշել «ո» կիրառման կանոնները և բերել օրինակներ:
* Վերհիշել Այբուբենը:
* Հիշել տարվա ամիսների անվանումները:
* Մասնակցել խմբային աշխատանքներին։